Man vas ná hy vrou glo koelbloedig doodskietArgieffoto: Nico Strydom ŉ Vrou moes Sondagoggend na bewering haar vriendin se bloed opvee nadat sy kort vantevore voor haar oë met ŉ haelgeweer doodgeskiet is. Kol. Thembeka Mbele, woordvoerder van die KwaZulu-Natalse polisie, sê ŉ 65-jarige man is in hegtenis geneem in verband met dié moord wat vanoggend in die vroeë oggendure op ŉ plaas in die Kwambonambi-gebied, noordoos van Richardsbaai, plaasgevind het. Volgens Mbele het die verdagte vanaf ŉ restaurant saam met twee vroue na sy huis op ŉ plaas gegaan. “’n Rusie het ontstaan toe die vroue wou gaan. Die man het glo ŉ haelgeweer te voorskyn gebring en op hulle geskiet. Een vrou is doodgeskiet en die ander een het oorleef,” sê sy. Sy sê die man het daarna na bewering die liggaam in plastieksakke toegedraai en dit in sy voertuig gelaai. Hy het die ander vrou agtergelaat om die toneel skoon te maak. “Sy kon daarin slaag om te ontsnap en het die voorval by die Kwambonambi-polisiestasie aangemeld. Die polisie het dadelik gereageer en toe hulle die verdagte opspoor, het hy verskeie skote op die polisiebeamptes afgevuur.” Mbele sê die polisie het teruggeskiet, maar niemand is in die oor-en-weer-skietery beseer nie. Die man is in hegtenis geneem en aangekla van moord en poging tot moord. Die oorledene se liggaam is toegedraai in plastieksakke in die Empangeni-gebied gevind. Die verdagte sal binnekort in die Empangeni-landdroshof verskyn.